Illum, il-Kummissjoni u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà qed jippreżentaw Strateġija ġdida taċ-Ċibersigurtà tal-UE. Bħala komponent ewlieni tal-inizjattiva Insawru l-Futur Diġitali tal-Ewropa, tal-Pjan ta' Rkupru għall-Ewropa u tal- l-Istrateġija tal-UE dwar l-Unjoni tas-Sigurtà, l-Istrateġija se ssaħħaħ ir-reżiljenza kollettiva tal-Ewropa kontra t-theddid ċibernetiku u tgħin biex tiżgura li ċ-ċittadini u n-negozji kollha jkunu jistgħu jibbenefikaw bis-sħiħ minn servizzi u għodod diġitali affidabbli u li wieħed ikun jista' joqgħod fuqhom. Sew jekk huma l-apparati konnessi, il-grilja tal-elettriku, jew il-banek, l-ajruplani, l-amministrazzjonijiet pubbliċi u l-isptarijiet li jużaw jew iżuru l-Ewropej, dawn jistħoqqilhom jagħmlu dan biċ-ċertezza li se jkunu protetti mit-theddid ċibernetiku. L-Istrateġija l-ġdida taċ-Ċibersigurtà tippermetti wkoll li l-UE tibqa' minn ta' quddiem fl-issettjar tan-normi u tal-istandards internazzjonali fiċ-ċiberspazju, u li ssaħħaħ il-kooperazzjoni mas-sħab madwar id-dinja biex tippromwovi ċiberspazju globali, miftuħ, stabbli u sigur, li jkun imsejjes fuq l-istat tad-dritt, id-drittijiet tal-bniedem, il-libertajiet fundamentali u l-valuri demokratiċi. Barra minn hekk, il-Kummissjoni qed tagħmel proposti biex tindirizza kemm ir-reżiljenza ċibernetika kif ukoll dik fiżika ta' entitajiet u networks kritiċi: Direttiva dwar miżuri għal livell komuni għoli ta' ċibersigurtà fl-Unjoni kollha (id-Direttiva NIS riveduta jew “NIS 2”) u Direttiva ġdida dwar ir-reżiljenza tal-entitajiet kritiċi. Dawn ikopru firxa wiesgħa ta' setturi u għandhom l-għan li jindirizzaw ir-riskji online u offline, attwali u futuri – bħalma huma l-attakki ċibernetiċi, il-kriminalità jew id-diżastri naturali – b'mod koerenti u komplementari. L-istrateġija l-ġdida taċ-Ċibersigurtà għandha l-għan li tissalvagwardja Internet globali u miftuħ, filwaqt li fl-istess ħin tissalvagwardja, mhux biss biex tiżgura s-sigurtà iżda wkoll biex tħares il-valuri Ewropej u d-drittijiet fundamentali ta' kulħadd. Minħabba li msejsa fuq il-kisbiet tal-aħħar xhur u snin, fiha proposti konkreti għal inizjattivi regolatorji, ta' investiment u ta' politika, fi tliet oqsma ta' azzjoni tal-UE: B'din il-linja ta' azzjoni, il-Kummissjoni tipproponi li tirriforma r-regoli dwar is-sigurtà tan-networks u tas-sistemi tal-informazzjoni, permezz ta' Direttiva dwar il-miżuri għal livell komuni għoli ta' ċibersigrutà fl-Unjoni kollha (id-Direttiva NIS riveduta jew “NIS 2”), sabiex jiżdied il-livell ta' reżiljenza ċibernetika tas-setturi kritiċi pubbliċi u privati: l-isptarijiet, il-grilji tal-enerġija, l-infrastruttura ferrovjarja, iżda wkoll iċ-ċentri tad-data, l-amministrazzjonijiet pubbliċi, il-laboratorji ta' riċerka u l-manifattura ta' apparati kritiċi mediċi u ta' mediċini, kif ukoll infrastruttura u servizzi kritiċi oħra iridu jibqgħu impermeabbli, f'ambjent ta' theddid kumpless u li jinbidel dejjem iktar malajr. Il-Kummissjoni qed tipproponi t-tnedija ta' network ta' Ċentri tal-Operazzjonijiet tas-Sigurtà madwar l-UE, li jopera permezz tal-intelliġenza artifiċjali (IA), li jkun tabilħaqq “tarka taċ-ċibersigurtà” għall-UE, li jkun kapaċi jidentifika sinjali ta' attakk ċibernetiku kmieni biżżejjed u li jkun jippermetti azzjoni proattiva, qabel ma ssir il-ħsara. Permezz taċ-Ċentri ta' Innovazzjoni Diġitali, se jiġu inklużi miżuri addizzjonali ta' appoġġ iddedikat għan-negozji żgħar u medji (SMEs), u se jsiru wkoll aktar sforzi biex jitjiebu l-ħiliet tal-forza tax-xogħol, jiġi attirat u jinżamm l-aqwa talent fejn tidħol iċ-ċibersigurtà u jsiru investimenti f'riċerka u innovazzjoni li jkunu miftuħa, kompetittivi u bbażati fuq l-eċċellenza. Il-Kummissjoni, permezz ta' proċess inklużiv u progressiv mal-Istati Membri, qed tħejji Unità Ċibernetika Konġunta ġdida, biex issaħħaħ il-kooperazzjoni bejn il-korpi tal-UE u l-awtoritajiet tal-Istati Membri responsabbli għall-prevenzjoni, l-iskoraġġiment u r-rispons għall-attakki ċibernetiċi, inklużi l-komunitajiet taċ-ċiberdifiża ċivili, diplomatiċi tal-infurzar tal-liġi. Ir-Rappreżentant Għoli qed iressaq proposti biex isaħħaħ is-Sett ta' Għodod taċ-Ċiberdiplomazija tal-UE bil-għan li jipprevjenu u li jiskoraġġixxu l-attivitajiet ċibernetiċi malizzjużi, li jxekkluhom u li jirrispondu għalihom b'mod effettiv, b'mod partikolari dawk li jaffettwaw l-infrastruttura kritika, il-ktajjen tal-provvista, l-istituzzjonijiet u l-proċessi demokratiċi tagħna. L-UE se timmira wkoll li tkompli ssaħħaħ il-kooperazzjoni fil-qasam taċ-ċiberdifiża u li tiżviluppa kapaċitajiet ta' ċiberdifiża tal-ogħla livell, billi tkompli fuq il-ħidma tal-Aġenzija Ewropea għad-Difiża u billi tħeġġeġ lill-Istati Membri biex jagħmlu użu sħiħ mill-Kooperazzjoni Strutturata Permanenti u mill-Fond Ewropew għad-Difiża. L-UE se żżid il-ħidma mas-sħab internazzjonali biex issaħħaħ l-ordni globali bbażat fuq ir-regoli, tippromwovi s-sigurtà internazzjonali u l-istabbiltà fiċ-ċiberspazju, u tipproteġi d-drittijiet tal-bniedem u l-libertajiet fundamentali online. Se tmexxi 'l quddiem normi u standards internazzjonali li jirriflettu dawn il-valuri ewlenin tal-UE, billi taħdem mas-sħab internazzjonali tagħha fin-Nazzjonijiet Uniti u f'fora rilevanti oħra. L-UE se tkompli ssaħħaħ is-Sett ta' Għodod taċ-Ċiberdiplomazija tagħha, u żżid l-isforzi għall-bini tal-kapaċità ċibernetika fil-pajjiżi terzi billi tiżviluppa Aġenda Esterna tal-UE għall-Bini tal-Kapaċità Ċibernetika. Id-djalogi ċibernetiċi ma' pajjiżi terzi, ma' organizzazzjonijiet reġjonali u internazzjonali kif ukoll mal-komunità ta' diversi partijiet interessati ser jiġu intensifikati. L-UE se tifforma wkoll Network taċ-Ċiberdiplomazija tal-UE madwar id-dinja biex tippromwovi l-viżjoni tagħha taċ-ċiberspazju. L-UE hija impenjata li tappoġġa l-Istrateġija l-ġdida taċ-Ċibersigurtà b'livell bla preċedent ta' investiment fit-tranżizzjoni diġitali tal-UE matul is-seba' snin li ġejjin, permezz tal-baġit fit-tul li jmiss tal-UE, b'mod partikolari l-Programm Ewropa Diġitali u Orizzont Ewropa , kif ukoll il-Pjan ta' Rkupru għall-Ewropa. Għalhekk, l-Istati Membri huma mħeġġa jagħmlu użu sħiħ mill-Faċilità tal-UE għall-Irkupru u r-Reżiljenza biex jagħtu spinta liċ-ċibersigurtà u jkabbru l-investiment tagħhom fil-livell tal-UE. L-objettiv huwa li jintlaħqu sa €4.5 biljun f'investimenti konġunti mill-UE, mill-Istati Membri u mill-industrija, b'mod partikolari permezz taċ-Ċentru ta' Kompetenza fil-Qasam taċ-Ċibersigurtà u n-Network ta' Ċentri ta' Koordinazzjoni, u li jiġi żgurat li parti kbira tingħata lill-SMEs. Il-Kummissjoni għandha wkoll l-għan li ssaħħaħ il-kapaċitajiet industrijali u teknoloġiċi tal-UE fiċ-ċibersigurtà, inkluż permezz ta' proġetti appoġġati b'mod konġunt mill-baġits nazzjonali u tal-UE. L-UE għandha l-opportunità unika li tiġbor l-assi tagħha biex issaħħaħ l-awtonomija strateġika tagħha u tibqa' fuq quddiem fit-tmexxija tagħha fil-qasam taċ-ċibersigurtà tul il-katina tal-provvista diġitali (inklużi d-data u l-cloud, it-teknoloġiji tal-proċessuri tal-ġenerazzjoni li jmiss, il-konnettività ultra sikura u n-networks 6G), f'konformità mal-valuri u l-prijoritajiet tagħha. Il-miżuri eżistenti fil-livell tal-UE mmirati lejn il-protezzjoni ta' servizzi u infrastrutturi ewlenin — kemm mir-riskji ċibernetiċi kif ukoll minn dawk fiżiċi — iridu jiġu aġġornati. Ir-riskji taċ-ċibersigurtà qed jevolvu mad-diġitalizzazzjoni u l-interkonnettività li dejjem qed jikbru. Mindu ġew addottati r-regoli tal-UE tal-2008 dwar l-infrastruttura kritika, li bħalissa jkopru biss is-setturi tal-enerġija u tat-trasport, ir-riskji fiżiċi komplew isiru aktar kumplessi. Ir-reviżjonijiet għandhom l-għan li jaġġornaw ir-regoli skont il-loġika tal-Istrateġija tal-UE dwar l-Unjoni tas-Sigurtà, jegħlbu d-dikotomija falza bejn online u offline u jkissru l-approċċ tas-silo. Biex twieġeb għat-theddid dejjem jikber minħabba d-diġitalizzazzjoni u l-interkonnettività, id-Direttiva dwar il-miżuri għal livel komuni għoli ta' ċibersigurtà fl-Unjoni kollha (id-Direttiva NIS riveduta jew “NIS 2”) se tkopri entitajiet kbar u medji minn għadd ikbar ta' setturi bbażati fuq il-kritikalità tagħhom għall-ekonomija u s-soċjetà. In-NIS 2 issaħħaħ ir-rekwiżiti tas-sigurtà imposti fuq il-kumpaniji, tindirizza s-sigurtà tal-ktajjen tal-provvista u r-relazzjonijiet mal-fornituri, tissimplifika l-obbligi tar-rappurtar, tintroduċi miżuri superviżorji aktar stretti għall-awtoritajiet nazzjonali kif ukoll rekwiżiti ta' infurzar aktar stretti u għandha l-għan li tarmonizza r-reġimi ta' sanzjonijiet fl-Istati Membri kollha. Il-proposta tan-NIS 2 se tgħin biex ikun hemm iktar kondiviżjoni tal-informazzjoni u kooperazzjoni dwar il-ġestjoni ta' kriżijiet ċibernetiċi fil-livell nazzjonali u tal-UE. Id-Direttiva dwar ir-Reżiljenza tal-Entitajiet Kritiċi (CER) proposta twessa' kemm l-ambitu kif ukoll id-dettall tad-Direttiva dwar l-Infrastruttura Kritika Ewropea tal-2008. Issa huma koperti għaxar setturi: l-enerġija, it-trasport, il-banek, l-infrastrutturi tas-swieq finanzjarji, is-saħħa, l-ilma tax-xorb, l-ilma mormi, l-infrastruttura diġitali, l-amministrazzjoni pubblika u l-ispazju. Bid-direttiva proposta, l-Istati Membri jaddottaw strateġija nazzjonali kull wieħed li tkun tiżgura r-reżiljenza tal-entitajiet kritiċi u jwettqu valutazzjoni tar-riskju regolarment. Dawn il-valutazzjonijiet jgħinu sabiex jiġi identifikat subsett ta' entitajiet kritiċi li jkunu soġġetti għal obbligi maħsuba biex isaħħu r-reżiljenza tagħhom fil-konfront ta' riskji mhux ċibernetiċi, inkluż il-valutazzjonijiet tar-riskju fil-livell tal-entità, it-teħid ta' miżuri tekniċi u organizzattivi, u n-notifika tal-inċidenti. Min-naħa tagħha, il-Kummissjoni tkun tipprovdi appoġġ komplementari lill-Istati Membri u lill-entitajiet kritiċi, pereżempju billi tiżviluppa sorveljanza fil-livell tal-Unjoni għar-riskji transfruntiera u transsettorjali, l-aħjar prattiki, metodoloġiji, attivitajiet u eżerċizzji ta' taħriġ transfruntier biex tittestja r-reżiljenza tal-entitajiet kritiċi. Bl-Istrateġija l-ġdida taċ-Ċibersigurtà, l-Istati Membri, bl-appoġġ tal-Kummissjoni u l-ENISA — l-Aġenzija Ewropea għaċ-Ċibersigurtà — huma mħeġġa jtemmu l-implimentazzjoni tas-Sett ta' Għodod tal-UE għall-5G, approċċ komprensiv u oġġettiv ibbażat fuq ir-riskji għas-sigurtà tal-5G u tal-ġenerazzjonijiet futuri tan-networks. Skont rapport ippubblikat illum dwar l-impatt tar-Rakkomandazzjoni tal-Kummissjoni dwar iċ-Ċibersigurtà tan-networks 5G u l-progress fl-implimentazzjoni tas-sett ta' għodod tal-UE ta' miżuri ta' mitigazzjoni, mir-rapport ta' progress ta' Lulju 2020, il-biċċa l-kbira tal-Istati Membri diġà jinsabu fit-triq it-tajba biex jimplimentaw il-miżuri rrakkomandati. Issa għandhom jimmiraw li jtemmu l-implimentazzjoni tagħhom sat-tieni kwart tal-2021 u jiżguraw li r-riskji identifikati jiġu mitigati b'mod adegwat, b'mod koordinat, b'mod partikolari bil-ħsieb li jiġi minimizzat l-esponiment għal fornituri ta' riskju għoli u tiġi evitata d-dipendenza fuq dawn il-fornituri. Illum il-Kummissjoni qed tistabbilixxi wkoll l-objettivi u l-azzjonijiet ewlenin bil-mira li l-ħidma kkoordinata fil-livell tal-UE tibqa' għaddejja. Margrethe Vestager, il-Viċi President Eżekuttiv għal Ewropa Lesta għall-Era Diġitali, qalet: “L-Ewropa hija impenjata lejn it-trasformazzjoni diġitali tas-soċjetà u l-ekonomija tagħna. Għalhekk irridu nappoġġawha b'livelli ta' investiment mingħajr preċedent. It-trasformazzjoni diġitali qed tħaffef il-pass, iżda tista' tirnexxi biss jekk in-nies u n-negozji jkollhom il-fiduċja li l-prodotti u s-servizzi konnessi — li jiddependu fuqhom — huma sikuri.” Josep Borrell, ir-Rappreżentant Għoli, qal: “Is-sigurtà u l-istabbiltà internazzjonali jiddependu aktar minn qatt qabel fuq ċiberspazju globali, miftuħ, stabbli u sikur fejn l-istat tad-dritt, id-drittijiet tal-bniedem, il-libertajiet u d-demokrazija jiġu rispettati. Bl-istrateġija tal-lum l-UE qed tkabbar l-isforz tagħha biex tipproteġi lill-gvernijiet, liċ-ċittadini u lin-negozji tagħha minn theddid ċibernetiku globali, u biex tkun fit-tmun tal-qasam taċ-ċiberspazju, filwaqt li tiżgura li kulħadd ikun jista' jgawdi l-benefiċċji tal-Internet u l-użu tat-teknoloġiji.” Margaritis Schinas, il-Viċi President għall-Promozzjoni tal-Istil ta' Ħajja Ewropew Tagħna, qal: “Iċ-ċibersigurtà hija parti ċentrali mill-Unjoni tas-Sigurtà. M'għadx hemm distinzjoni bejn theddid online u offline. Id-diġitali u l-fiżiku llum saru tista' tgħid ħaġa waħda. Is-sett ta' miżuri tal-lum juri li l-UE lesta li tuża r-riżorsi u l-għarfien espert kollu tagħha biex tħejji u tirrispondi għat-theddid fiżiku u ċibernetiku bl-istess livell ta' determinazzjoni.” Fi kliem Thierry Breton, il-Kummissarju għas-Suq Intern: “It-theddid ċibernetiku jevolvi malajr, qed isir dejjem aktar kumpless u kapaċi jaddatta. Biex niżguraw li ċ-ċittadini u l-infrastrutturi tagħna jkunu protetti, irridu naħsbu bil-quddiem; it-Tarka taċ-Ċibersigurtà reżiljenti u awtonoma tal-Ewropa se tfisser li nistgħu nużaw il-kwalifiki u l-għarfien espert tagħna biex nindunaw bit-theddid u nirreaġixxu għalih aktar malajr, nillimitaw id-danni potenzjali u nżidu r-reżiljenza tagħna kontrih. Li ninvestu fiċ-ċibersigurtà jfisser investiment fil-futur b'saħħtu tal-ambjenti online tagħna u fl-awtonomija strateġika tagħna.” Ylva Johansson, il-Kummissarju għall-Affarijiet Interni, qalet; “Is-saħħa tal-isptarijiet, tas-sistemi tal-ilma mormi jew tal-infrastruttura tat-trasport tagħna tiddependi biss mill-elementi l-iktar dgħajfa tagħhom; it-tfixkil f'parti waħda tal-Unjoni jirriskja li jaffettwa l-forniment ta' servizzi essenzjali xi mkien ieħor. Biex niżguraw il-funzjonament bla xkiel tas-suq intern u l-għajxien ta' dawk li jgħixu fl-Ewropa, l-infrastruttura ewlenija tagħna trid tkun reżiljenti kontra riskji bħal diżastri naturali, attakki terroristiċi, inċidenti u pandemiji bħal dik li qed nesperjenzaw bħalissa. Il-proposta tiegħi dwar l-infrastruttura kritika tagħmel proprju dan.” Il-Kummissjoni Ewropea u r-Rappreżentant Għoli għandhom l-impenn li jimplimentaw l-Istrateġija l-ġdida taċ-Ċibersigurtà fix-xhur li ġejjin. Se jirrapportaw regolarment dwar il-progress li jkun sar u jżommu lill-Parlament Ewropew, lill-Kunsill tal-Unjoni Ewropea u lill-partijiet ikkonċernati infurmati bis-sħiħ u impenjati fl-azzjonijiet rilevanti kollha. Issa huwa f'idejn il-Parlament Ewropew u l-Kunsill biex jeżaminaw u jadottaw id-Direttiva NIS 2 proposta u d-Direttiva dwar ir-Reżiljenza tal-Entitajiet Kritiċi. Ladarba l-proposti jintlaħaq qbil dwarhom u konsegwentement jiġu adottati, l-Istati Membri mbagħad ikollhom jittrasponuhom fi żmien 18-il xahar mid-dħul fis-seħħ tagħhom. Il-Kummissjoni, perjodikament se tirrevedi d-Direttiva NIS 2 u d-Direttiva dwar ir-Reżiljenza tal-Entitatjiet Kritiċi u tirrapporta dwar il-funzjonament tagħhom. Iċ-ċibersigurtà hija waħda mill-prijoritajiet ewlenin tal-Kummissjoni u l-qofol ta' Ewropa diġitali u konnessa. Iż-żieda fl-attakki ċibernetiċi matul il-kriżi tal-coronavirus urew kemm huwa importanti li jiġu protetti l-isptarijiet, iċ-ċentri tar-riċerka u infrastrutturi oħra. Hija meħtieġa azzjoni b'saħħitha f'dan il-qasam biex l-ekonomija u s-soċjetà tal-UE jibqgħu validi għall-futur. L-Istrateġija l-ġdida taċ-Ċibersigurtà tipproponi li tintegra ċ-ċibersigurtà f'kull element tal-katina tal-provvista u tgħaqqad aktar l-attivitajiet u r-riżorsi tal-UE fl-erba' komunitajiet taċ-ċibersigurtà — is-suq intern, l-infurzar tal-liġi, id-diplomazija u d-difiża. Tissejjes fuq l-inizjattiva Insawru l-Futur Diġitali tal-Ewropa tal-UE u l-Istrateġija tal-UE dwar l-Unjoni tas-Sigurtà, u tistrieħ fuq għadd ta' atti leġiżlattivi, azzjonijiet u inizjattivi li l-UE implimentat biex issaħħaħ il-kapaċitajiet taċ-ċibersigurtà u tiżgura Ewropa aktar reżiljenti għaċ-ċibernetika. Fost dawn l-istrateġija taċ-Ċibersigurtà tal-2013, rieżaminata fl-2017, u l-Aġenda Ewropea tal-Kummissjoni dwar is-Sigurtà 2015-2020. L-Istrateġija l-ġdida tirrikonoxxi wkoll l-interkonnessjoni li qed tiżdied bejn is-sigurtà interna u dik esterna, b'mod partikolari permezz tal-Politika Estera u ta' Sigurtà Komuni. L-ewwel liġi tal-UE dwar iċ-ċibersigurtà, id-Direttiva NIS li daħlet fis-seħħ fl-2016, għenet biex jinkiseb livell għoli komuni ta' sigurtà tan-networks u tas-sistemi tal-informazzjoni madwar l-Unjoni. Bħala parti mill-objettiv ta' politika ewlieni għal “Ewropa lesta għall-era diġitali”, il-Kummissjoni ħabbret ir-reviżjoni tad-Direttiva NIS fi Frar ta' din is-sena. L-Att tal-UE dwar iċ-Ċibersigurtà li ilu fis-seħħ mill-2019 attrezza lill-Ewropa b'qafas ta' ċertifikazzjoni taċ-ċibersigurtà ta' prodotti, servizzi u proċessi u saħħaħ il-mandat tal-Aġenzija tal-UE għaċ-Ċibersigurtà (ENISA). Fir-rigward taċ-Ċibersigurtà tan-networks 5G, bl-appoġġ tal-Kummissjoni u l-ENISA, bis-Sett ta' Għodod tal-UE għall-5G li ġie adottat f'Jannar 2020, l-Istati Membri stabbilew approċċ komprensiv u oġġettiv ibbażat fuq ir-riskju. L-analiżi tal-Kummissjoni tar-Rakkomandazzjoni tagħha ta' Marzu 2019 dwar iċ-ċibersigurtà tan-networks 5G sabet li l-biċċa l-kbira tal-Istati Membri għamlu progress fl-implimentazzjoni tas-Sett ta' Għodod. Permezz tal-Istrateġija taċ-Ċibersigurtà tal-UE tal-2013, l-UE żviluppat politika internazzjonali koerenti u olistika dwar iċ-ċibernetika. B'ħidma mas-sħab tagħha fil-livell bilaterali, reġjonali u internazzjonali, l-UE ppromwoviet ċiberspazju globali, miftuħ, stabbli u sikur iggwidat mill-valuri ewlenin tal-UE u bbażat fuq l-istat tad-dritt. L-UE appoġġat pajjiżi terzi biex iżidu r-reżiljenza ċibernetika u l-kapaċità tagħhom li jindirizzaw iċ-ċiberkriminalità, u użat is-sett ta' għodod tagħha taċ-ċiberdiplomazija tal-UE tal-2017 biex tikkontribwixxi aktar għas-sigurtà internazzjonali u l-istabbiltà fiċ-ċiberspazju, inkluż billi applikat għall-ewwel darba r-reġim ta' sanzjonijiet ċibernetiċi tagħha tal-2019 u billi elenkat 8 individwi u 4 entitajiet u korpi. L-UE għamlet progress sinifikanti wkoll fil-kooperazzjoni taċ-ċiberdifiża, inkluż fir-rigward tal-kapaċitajiet taċ-ċiberdifiża, b'mod partikolari fil-qafas tal-Qafas ta' Politika tagħha dwar iċ-Ċiberdifiża (CDPF), kif ukoll fil-kuntest tal-Kooperazzjoni Strutturata Permanenti (PESCO) u l-ħidma tal-Aġenzija Ewropea għad-Difiża. Iċ-ċibersigurtà hija prijorità riflessa wkoll fil-baġit fit-tul li jmiss tal-UE (2021–2027). Taħt il-Programm Ewropa Diġitali, l-UE se tappoġġa r-riċerka, l-innovazzjoni u l-infrastruttura taċ-ċibersigurtà, iċ-ċiberdifiża, u l-industrija taċ-ċibersigurtà tal-UE. Barra minn hekk, fir-rispons tagħha għall-kriżi tal-Coronavirus, li rat għadd ikbar ta' attakki ċibernetiċi matul il-lockdown, se jiġu żgurati investimenti addizzjonali fiċ-ċibersigurtà fil-Pjan ta' Rkupru għall-Ewropa. L-UE ilha li rrikonoxxiet il-ħtieġa li tiġi żgurata r-reżiljenza tal-infrastrutturi kritiċi li jipprovdu servizzi li huma essenzjali għat-tħaddim bla xkiel tas-suq intern, kif ukoll għall-ħajja u l-għajxien taċ-ċittadini Ewropej. Għal din ir-raġuni, l-UE stabbiliet il-Programm Ewropew għall-Ħarsien tal-Infrastruttura Kritika (EPCIP) fl-2006 u adottat id-Direttiva dwar l-Infrastruttura Kritika Ewropea (ECI) fl-2008, li tapplika għas-setturi tal-enerġija u t-trasport. Fis-snin li segwew, dawn il-miżuri ġew ikkumplimentati minn diversi miżuri settorjali u transsettorjali dwar aspetti speċifiċi bħall-protezzjoni kontra t-tibdil fil-klima, il-protezzjoni ċivili, jew l-investiment dirett barrani. Skeda informattiva dwar l-Istrateġija l-ġdida taċ-Ċibersigurtà tal-UE Skeda informattiva dwar il-Proposta għal Direttiva dwar miżuri għal livell għoli komuni ta' ċibersigurtà fl-Unjoni kollha (id-Direttiva NIS riveduta) Skeda informattiva dwar iċ-Ċibersigurtà: Azzjoni Esterna tal-UE Mistoqsijiet u Tweġibiet: Strateġija ġdida taċ-Ċibersigurtà tal-UE u regoli ġodda biex l-entitajiet kritiċi fiżiċi u diġitali jsiru iktar reżiljenti Proposta għal Direttiva dwar miżuri għal livell għoli komuni ta' ċibersigurtà fl-Unjoni kollha (id-Direttiva NIS riveduta jew “NIS 2”) Proposta għal Direttiva dwar ir-reżiljenza tal-entitajiet kritiċi (ara wkoll l-Anness 1 tal-proposta, kif ukoll il-valutazzjoni tal-impatt u s-sommarju tagħha) L-Unjoni tas-Sigurtà Ewropea Il-valutazzjoni tal-impatt dwar id-Direttiva NIS riveduta (“NIS 2”) Aktar dwar iċ-Ċibersigurtà Aktar dwar id-Direttiva NIS